28/02/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2022 / 9892.- Aprobación bases do XIV Certame “Antonio Fraguas Fraguas” de artesanía

XIV Certame “Antonio Fraguas Fraguas” de artesanía En consideración á importancia que para o desenvolvemento social e cultural ten a atención a aquelas manifestacións artísticas que, como a artesanía, son sinais de identidade dun pobo e ao tempo mostra da vixencia e pulo das tradicións, da súa capacidade innovadora e creativa e do diálogo coa idiosincrasia popular no campo social, cultural e económico, a Deputación da Coruña convoca o XIV Certame “Antonio Fraguas Fraguas” de artesanía, de acordo coas seguintes BASES Primeira.- Poderán participar todas as artesás e todos os artesáns que traballen no campo da artesanía galega tradicional ou contemporánea, tanto a título particular como en agrupacións de varios autores, colectivos, asociacións, etcétera, e que non fosen premiados neste certame nos catro anos anteriores a éste. Na modalidade de artesanía tradicional poderán ser presentadas candidaturas ao premio por parte doutras persoas, colectivos ou entidades que non sexan as persoas autoras das pezas. Neste caso, a venda delas ficará condicionada á autorización da persoa responsable da súa autoría. Cada persoa artesá ou colectivo poderá concorrer ao certame cun máximo de tres pezas, e poderán ser considerados como unha peza os conxuntos que, estando formados por varias, constitúan unha única unidade. A autoría das obras e a súa autencidade xustificarase mediante unha declaración responsable manifestando ser a persoa autora e titular de todos os dereitos. En consecuencia, a Deputación Provincial da Coruña non se fará responsable das posibles denuncias por plaxio ou enventualidade similar que poideran xurdir, recaendo na persoa participante afectada as accións legais que procedan e asumindo, se é o caso, as indemnizacións que poideran corresponder polos prexuízos ocasionados a particulares ou á organización. A convocatoria tramitarase de xeito telemático, a través da plataforma de tramitación electrónica da Deputación (SUBTEL). Dado que a tramitación será telemática: As persoas participantes deberán dispoñer dun único enderezo electrónico que non poderá variar ao longo da tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando se lle notifique a circunstancia pertinente á Deputación. Deberán dispoñer de certificado dixital. Segunda.- O certame consta das modalidades de artesanía tradicional e de artesanía contemporánea, e ten por obxecto a concesión dun premio de 6.500 € para cada modalidade. O xurado poderá propoñer a adquisición das obras premiadas, sempre que a valoración de cada unha delas non sexa superior a 8.000 €. Se a valoración da obra é superior ao importe do premio, descontarase a cantidade de 6.500 € do importe no que estea valorada a obra, para a súa adquisición. Se a valoración da obra é inferior ao importe do premio, non se aboará cantidade ningunha para a súa adquisición. O premio non poderá concederse a título póstumo, sin prexuizo dos dereitos de sucesión que poidan exercerse si a beneficiaria falecese despois do fallo do xurado (no caso de persoas físicas). Terceira.- O prazo de presentación de solicitudes determinarase no anuncio de publicación da convocatoria deste premio no BOP da Coruña, a través do Sistema Nacional de Publicación de Subvencións. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTEL). A solicitude e toda a documentación estará asinada pola persoa que presenta a candidatura. A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non se cumprimenten os campos requiridos como obrigatorios ou cando conteñan incongruencias ou omisións que impidan o seu tratamento. Cuarta.- A documentación que se ha presentar é a seguinte: * Datos das pezas: - título - técnica empregada - medidas - valoración (impostos incluídos) * Fotografías das pezas presentadas, en formato JPEG, 150 ppp, tamaño DIN 4. * Currículo da persoa solicitante. * Declaración responsable da autoría das pezas ou, pola contra, no caso de candidaturas que non sexan presentadas polas persoas autoras, deberán achegar un informe en que se argumente a proposta que se fai. * Declaración da autenticidade da peza, e da súa cesión temporal no caso de seren seleccionada para figurar na exposición. * Declaración de consentimento expreso para o tratamento dos datos persoais que constan na solicitude para a participación no XIV Certame “Antonio Fraguas Fraguas” de artesanía de conformidade co establecido na Lei Orgánica 3/2018, de 5 de decembro de Protección de Datos Persoais e de garantía dos dereitos dixitais. Quinta.- O xurado estará presidido pola persoa que ocupe a Presidencia da Deputación ou persoa en quen delegue e formarán parte del cinco persoas de recoñecido prestixio no ámbito da artesanía, nomeadas por ela. As funcións de secretaría exerceraas o secretario da Corporación, ou a funcionaria ou funcionario en quen delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, de 1 de outubro, de rexime xurídico do sector público. A composición do xurado darase a coñecer, con anterioridade á súa reunión, na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. Sexta.- O xurado actuará en pleno, sendo necesaria a asistencia da maioría simple dos seus membros. Para os efectos da validez da súa constitución será aplicado o disposto no Art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas será estendida a acta correspondente. Serán criterios para ter en conta para a súa decisión: a calidade artística das pezas presentadas, a coherencia coas formas e os usos tradicionais, na modalidade de artesanía tradicional, e a orixinalidade e o esforzo innovador, na modalidade de artesanía contemporánea, así como a orixinalidade na execución das pezas. O xurado poderá declarar deserto o certame, e a proposta que formule será obxecto da resolución da Presidencia, que resolverá a súa aprobación. O fallo do xurado será inapelable. Terá lugar no segundo semestre de 2022, e será dado a coñecer na páxina web da Deputación; a Deputación resérvase o dereito a cambiar a data se é necesario. Sétima.- 7.1.- Preselección. O xurado, despois de ver as solicitudes e as fotografías presentadas, realizará unha primeira selección das pezas. Os nomes das persoas autoras e os títulos das pezas que resulten seleccionadas serán publicados na páxina web da Deputación. As pezas seleccionadas serán enviadas ao IES Rosalía Mera, rúa Archer Milton Huntington 24, 15011 A Coruña, nas datas e horarios que, por medio da páxina web, sexa indicado. As pezas remitiranse debidamente identificadas na súa parte posterior, incluindo en calquera caso o seu título, nome da persoa autora, referencia da solicitude presentada na plataforma SUBTEL, prezo (incluídos impostos), medidas e técnica empregada. Serán por conta das persoas participantes os gastos de envío e de retorno, e o seguro dos riscos de transporte.7.2.- Premio e exposición. - Rematado o prazo de presentación dos orixinais das pezas, o xurado realizará unha nova reunión para seleccionar as premiadas, así como se serán adquiridas. Así mesmo, nesta reunión seleccionarán un máximo de 30 pezas para seren incluídas nunha exposición, que será ofertada a concellos e entidades da provincia, en itinerancia, ao longo dun prazo de tempo que non poderá superar os seis meses. Os/as autores/as cuxas pezas estean na exposición recibirán cinco exemplares do catálogo e a cantidade de 300 €/peza, en concepto de indemnización pola cesión temporal delas. As pezas que non sexan seleccionadas deberán ser retiradas polos seus autores ou autoras no prazo dun mes, que se contará desde a notificación da decisión do xurado, de acordo co sinalado na base sexta da presente convocatoria.7.3.- Adquisición.- A proposta de adquisición das pezas será feita de acordo co criterio do xurado, tendo en conta o sinalado na base segunda. A adquisición das pezas será resolta pola Presidencia da Deputación, que atenderá para a súa aprobación, ao criterio que tivese constituído o fundamento do xurado para a súa decisión. As obras que sexan adquiridas serán obxecto das correspondentes actas de recepción e pasarán a formar parte do patrimonio da Deputación. As persoas autoras deberán presentar as preceptivas facturas, nas que se farán constar os impostos que lles foren de aplicación. A adquisición das pezas supón a extinción do dereito de explotación polas persoas autoras, se ben permanecen inalterables os dereitos morais que a lexislación lles confire. As pezas que non sexan adquiridas e formen parte da exposición, deberán ser retiradas polas persoas interesadas no prazo dun mes, que se contará desde a data da clausura da última exposición. Oitava.- A Deputación correrá cos gastos de seguros das pezas ao longo do tempo en que permanezan no seu poder, e sempre que se respecten os prazos sinalados para a súa retirada. Aquelas pezas que non sexan retiradas nos prazos establecidos, serán devoltas ás persoas participantes polo medio de transporte que, segundo o criterio da Deputación, sexa considerado mellor, correndo os custos ao cargo daqueles. A Deputación da Coruña non se fai responsable do deterioro, perda, roubo, etc. que poidan sufrir no transporte as pezas enviadas ao Certame. Novena.- A participación nesta convocatoria supón, tanto a total aceptación destas bases. Décima.- Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, de 5 de decembro de Protección de Datos Persoais e garantía dos dereitos dixitais O responsable do tratamento dos datos é a Deputación Provincial da Coruña, e o encargado será a empresa contratada pola Deputación Provincial para coordinar o certame, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse ao Certame por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Av. Porto da Coruña, 2, 15003 A Coruña ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. A Coruña, 22 de febreiro de 2022 O presidente A secretaria xeral Valentín González Formoso Amparo C. Taboada Gil